23/03/2016 | Administración LocalMunicipal
Narón
Secretaría
Publicación do texto íntegro da Ordenanza de transparencia, acceso á información pública, reutilización de datos e bo goberno do Concello de Narón

Rematado o período de exposición pública do acordo do Concello Pleno de Narón de data 28 de xaneiro de 2016, relativo á aprobación inicial da Ordenanza de Transparencia, acceso á información pública, reutilización de datos e bo goberno, sen que se teñan producidas alegacións ou suxerencias, enténdese aquel acordo elevado a definitivo e se procede a súa íntegra publicación neste Boletín Oficial da Provincia. Nunha sociedade viva e mutable como a actual, inmersa nos últimos anos nunha grave crise económica e financeira, cun crecente desapego entre a opinión pública e a clase política tradicional, as demandas cidadás de información pública do actuar administrativo e dunha transparencia activa e colaborativa, obrigan ás entidades e responsables públicos municipais a acrecentar aquelas e asumir unha actuación verdadeiramente decidida e proactiva co fin de impulsar e acelerar a eficiencia e a efectividade de tales principios. No ámbito europeo, froito dos traballos desenvolvidos no último cuarto do pasado século, a procura dos principios de transparencia e superior participación cidadá, propiciou o ditado da Recomendación (2001)19 do Comité de Ministros do Consello de Europa aos estados membros sobre a participación dos cidadáns na vida pública no nivel local; en tanto na esfera propiamente comunitaria, a Directiva 2003/4/CE, do Parlamento Europeo e do Consello, do 28 de xaneiro de 2003, sobre o acceso do público á información ambiental; a Directiva 2003/35/CE, do Parlamento Europeo e do Consello, do 26 de maio de 2003, pola que se establecen medidas para a participación do público en determinados plans e programas relacionados co medio ambiente ou a Directiva 2003/98/CE, do 17 de novembro de 2003, do Parlamento Europeo e do Consello, relativa á reutilización da información do sector público, modificada pola Directiva 2013/37/UE, do 26 de xuño de 2013, supuxeron fitos importantes nesta evolución social, nas materias sinaladas. A nosa Constitución de 1978 xa incoporou ao seu texto os principios de transparencia e a súa consecuencia práctica, a participación, en forma de dereitos nos seus artigos 20 (dereito a expresar e difundir libremente os pensamentos, ideas e opinións); 23.1 (dereito a participar nos asuntos públicos, directamente ou por medio de representantes, libremente elixidos en eleccións periódicas por sufraxio universal e 105. b) (A lei regulará: (…) o acceso dos cidadáns aos arquivos e rexistros administrativos, agás no que afecte á seguridade e defensa do Estado, á averiguación dos delitos e á intimidade das persoas). Tamén no ámbito estatal os principios de transparencia e publicidade activa foron desenvolvidos en diversas normas sectoriais (medioambientais, de contratos, subvencións, orzamentos); en tanto o artigo 3.5 da Lei 30/1992, do 26 de novembro, de réxime xurídico das administracións públicas e do procedimento administrativo común - na redacción dada pola Lei 4/1999, do 13 de xaneiro - incluíu a transparencia como principio xeral que ten que rexer a actuación das entidades públicas e demais organismos vinculados ou dependentes daquelas, nas súas relacións cos cidadáns. (Neste mesmo senso así o fan tamén as recentes Lei 39/2015, do 1 de outubro, do procedimento administrativo común das administracións públicas e a Lei 40/2015, do 1 de outubro, de réxime xurídico do sector público). Naquela mesma norma e a través do seu artigo 37 regulouse o dereito cidadá a acceder aos rexistros e documentos que se atopen nos arquivos administrativos, nun enfoque insuficiente e basicamente procedemental do dereito á información, hoxe claramente superado. Serían despois promulgadas a Lei 11/2007, do 22 de xuño, de acceso electrónico dos cidadáns aos servizos públicos, (que veu a promover a proximidade coa cidadanía e unha superior transparencia administrativa, a través da mellora continuada na consecución do interese xeral e a simplificación dos procedementos administrativos, consagrando o uso de medios electrónicos que facilitarían a máxima difusión, publicidade do procedemento e a non opacidade das actuacións administrativas); e a Lei 37/2007, do 16 de novembro, sobre reutilización da información do sector público - que supuxo a incorporación ao noso ordenamento xurídico da Directiva 2003/98/CE, modificada no ano 2015- que estableceu con carácter xeral e agás que expresamente se fixera constar o contrario, o libre acceso e o carácter reutilizable da información publicada, especialmente a publicidade activa, sen necesidade de autorización previa e ademais de xeito gratuíto. Non obstante, non será ata finais do ano dous mil trece cando vexa a luz a primeira normativa universalizadora do principio e deber de transparencia: a Lei 19/2013, do 09 de decembro de transparencia, acceso á información pública e bo goberno, ao reputarse insuficiente e non susceptible de satisfacer as demandas e esixencias sociais e políticas daqueles intres, a regulamentación parcial preexistente. No preámbulo desta norma, anúnciase o seu triplo alcance, a saber: 1.- Ampliar e reforzar as obrigas de publicidade activa en distintos ámbitos. Así en materia de información institucional, organizativa e de planificación esíxeselles aos suxeitos comprendidos no seu ámbito de aplicación, a publicación de información relativa ás funcións que desenvolven, a normativa que lles resulta de aplicación e a súa estrutura organizativa, ademais dos seus instrumentos de planificación e a avaliación do seu grao de cumprimento. En materia de información de relevancia xurídica e que afecte directamente ao ámbito das relacións entre a Administración e os cidadáns, a lei contén un amplo repertorio de documentos que, ao ser publicados, proporcionarán unha maior seguridade xurídica. Igualmente, no ámbito da información de relevancia económica, orzamentaria e estatística, establécese un amplo catálogo que debe ser accesible e entendible para os cidadáns, dado o seu carácter de instrumento óptimo para o control da xestión e utilización dos recursos públicos. Tamén se establece a obriga de publicar toda a información que con maior frecuencia sexa obxecto dunha solicitude de acceso, de modo que as obrigas de transparencia se cohonesten cos intereses da cidadanía.2.- Regular o dereito de acceso á información pública na busca da implantación dunha cultura de transparencia que impón a modernización da Administración, a reducción de cargas burocráticas e o emprego dos medios electrónicos para facilitar a participación e a transparencia; e 3.- Repecto ao bo goberno, incluír e incorporar a unha norma con rango legal principios simplemente programáticos e sen forza xurídica pasando así a informar a interpretación e aplicación dun réxime sancionador ao que se atopan suxeitos todos os responsables públicos co fin de resultar un modelo de exemplaridade na súa conduta. E na disposición final novena desta disposición legal imponse ás CC. AA. e ás entidades locais a obriga de adaptarse ás previsións da lei nun prazo máximo de dous anos (a contar dende a súa entrada en vigor). Polo que atinxe á esfera autónomica, a Xunta de Galicia anticipouse á obriga anteriormente exposta co ditado da Lei 4/2006, do 30 de xuño, de transparencia e de boas prácticas na Administración pública galega, modificada entre outras, pola Lei 1/2015, do 01 de abril, de garantía da calidade dos servizos públicos e da boa administración, aplicable á administración autonómica e aos organismos e entidades dela dependentes. No eido local a Lei 7/1985, do 02 de abril, reguladora das bases do réxime local (en adiante LBRL), establece a obriga das corporacións municipais de facilitar a máis ampla información sobre a súa actividade e a participación de todos os cidadáns na vida local, sen menoscabar en todo caso as facultades de decisión que corresponden aos órganos representativos regulados pola lei. Prevé no seu artigo 25.2 ñ) - introducido pola Lei 27/2013, do 27 de decembro, de racionalización e sostibilidade da Administración local - que o municipio exercerá en todo caso como competencia propia, nos termos da lexislación do Estado e das comunidades autónomas, a promoción no seu termo municipal da participación dos cidadáns no uso eficiente e sostible das tecnoloxías da información e as comunicacións. Exposto o acervo normativo anterior, é preciso sinalar neste intre que tanto a FEMP como a FEGAMP elaboraron modelos de ordenanza tipo nestas materias e manifestaron a conveniencia de proceder á súa adopción polas entidades locais galegas co loable propósito de sistematizar e regular integralmente estes principios. Estes documentos de indubitado e estimable valor requiren dunha específica adaptación a cada termo municipal, co fin de incorporar as súas peculiaridades e propia organización. O Concello de Narón nos últimos anos iniciou un proceso de automatización dos procedementos administrativos e a implantación da administración electrónica, AUPAC, páxina web e sede electrónica. Igualmente a súa Xunta de Goberno, na sesión celebrada o vinte e tres de xullo de 2015, acordou a adhesión do Concello de Narón ao acordo marco de colaboración asinado o 28 de abril de 2015, entre a Secretaría de Estado de Administración Pública e a Federación Española de Municipios e Provincias, para promover e facilitar o desenvolvemento da Lei 19/2013, do 09 de decembro, de transparencia, acceso á información e bo goberno nas entidades locais, asumindo expresamente as obrigas e conxunto de cláusulas derivadas de tal acordo. (Portal da transparencia na nube). Á vista do anterior, resulta conveniente neste punto dar un paso máis nese proceso de adaptación á normativa xeral e ordenar integralmente esta materia nunha particular ordenanza – tomando como referencia os modelos tipo elaborados tanto pola FEMP, como pola FEGAMP -, e en todo caso adaptada ás circunstancias concretas e específicas do noso concello e a súa veciñanza. Por outra banda, a Lei 19/2013, do 09 de decembro, regula así mesmo o bo goberno e incorpora, como xa se sinalou con anterioridade, principios simplemente programáticos e sen forza xurídica, que pasan dende aquel momento a informar a interpretación e aplicación dun réxime sancionador ao que se atopan suxeitos todos os responsables públicos que, precisamente polas funcións que realizan, deben ser un modelo de exemplaridade na súa conduta. Así, co fin de desenvolver aquela regulación – e tendo en conta a utilidade dos manuais de boas prácticas e a ética pública nos gobernos locais, e que o exercicio da actividade político-administrativa e a xestión dos recursos públicos require, como demandan os cidadáns, ir máis aló do estrito cumprimento da legalidade vixente, e garantir no proceder dos cargos electos e persoal da Administración pública un comportamento ético, exemplar e honorable - o Concello de Narón opta pola inclusión nesta ordenanza (tomando como modelo o documento elaborado pola Federación Galega de Municipios e Provincias), dun verdadeiro código ético de bo goberno dos seus representantes, concibido como instrumento tendente a favorecer a confianza cidadá na súa clase política, e apoiado no Código Europeo de Conduta para a Integridade Política dos Representantes Locais Electos aprobado polo Congreso de Poderes Locais e Rexionais do Consello de Europa; nas recomendacións 60 e 86 (1999) dese mesmo órgano; na denominada Axenda de Budapest; e na Conferencia de Ministros Europeos responsables das institucións locais e rexionais na súa declaración de Valencia (15 e 16 de outubro de 2007) sobre a participación democrática e a ética pública a nivel local e rexional. Os principios que deben inspirar as actuacións e decisións dos representantes e servidores na Administración local son: - Sentido da responsabilidade - Vontade de servizo público - Transparencia - Eficacia - Dedicación plena ás súas funcións ESTRUTURA A presente ordenanza consta de 55 artigos agrupados en oito capítulos, unha disposición transitoria e outra final; e inclúe un anexo 1 no que se contemplan as concretas materias a introducir como publicidade activa de información na páxina web municipal; e como anexo II un modelo ou formulario de devolución de agasallos. Baixo o título “disposicións xerais”, o capítulo I establece o obxecto e ámbito de aplicación da ordenanza, así como os principios xerais que a rexen. No capítulo II establécense os principios xerais da información pública a partir da definición da propia lei, e nel garántese o acceso, os límites, a unidade responsable da información e as canles xenéricas de acceso a esta. No capítulo III concrétanse aqueles aspectos que deben constar na publicidade activa da información, que finalmente son desenvolvidos no anexo I desta ordenanza. Entendemos que deste xeito se clarifica e simplifica o proceso, tanto na visualización, como nas posibles modificacións que se poidan realizar posteriormente. Os capítulos IV e V regulan de xeito exhaustivo o procedemento de acceso á información pública e de reutilización da información. No capítulo VI establécese o procedemento para realizar reclamacións dentro do ámbito desta ordenanza, así como o réxime sancionador. O capítulo VII prevé a regulación das responsabilidades en materia de avaliación e seguimento da ordenanza. Finalmente o capítulo VIII inclúe o código de bo goberno dos representantes do Concello de Narón. A presente ordenanza ten por obxecto a aplicación e desenvolvemento da Lei 19/2013, do 09 de decembro e da Lei 37/2007, do 16 de novembro, sobre reutilización da información do sector público, a través do establecemento dunhas pautas normativas que permitan regular, garantir, fomentar e impulsar a transparencia e a publicidade activa na actuación do Concello de Narón e das entidades e organismos del dependentes, así como o exercicio da reutilización e acceso á información públicas, establecendo os medios necesarios para iso, que serán preferentemente electrónicos.1. As disposicións desta ordenanza serán de aplicación: a) Ao Concello de Narón. b) Ao Padroado de Cultura. c) Á sociedade mercantil de capital maioritariamente público municipal, Compañía de Servicios Medioambientales do Atlántico, S. A. 2. Calquera persoa física ou xurídica que preste servizos públicos ou exerza competencias administrativas de titularidade local, en todo o referido á prestación dos mencionados servizos ou no exercicio de potestades administrativas, deberá proporcionarlle ao Concello de Narón a información que sexa precisa para cumprir coas obrigas previstas na presente ordenanza. Os adxudicatarios de contratos administrativos estarán suxeitos á mesma obriga nos termos que se establezan nos respectivos contratos. Serán de aplicación para os suxeitos incluídos no ámbito de aplicación do artigo 2.1 os seguintes principios xerais: Con carácter xeral presumirase o carácter público da información obrante no Concello de Narón e unicamente poderá denegarse o seu acceso nos supostos expresamente previstos nas leis e nesta ordenanza mediante resolución motivada. Así mesmo, publicarase por iniciativa propia aquela información que sexa relevante para garantir a transparencia da súa actividade, así como a que poida resultar de maior utilidade para a sociedade e para a economía, permitindo e facilitando o control da súa actuación e o exercicio dos dereitos políticos das persoas. A información poderá ser reutilizada nos termos previstos na Lei 37/2007, do 16 de novembro, e na presente ordenanza. Garantirase o acceso universal das persoas á información pública nos termos establecidos na Lei 19/2013, do 09 de decembro e na presente ordenanza, e especificamente, ás persoas con discapacidade. Estableceranse as medidas necesarias para que, no posible, o acceso á información pública poida realizarse a través de medios electrónicos, sen necesidade de solicitude previa e de forma inmediata. Tamén se procurará que a publicación e posta a disposición se realice incluíndo ademais formatos electrónicos reutilizables sempre que sexa posible; todo iso sen prexuízo do dereito que asiste ás persoas a elixir a canle a través da cal se comunica co concello. A información pública que se lle facilite ás persoas debe ser veraz, fidedigna, actualizada e comprensible. En toda publicación e posta a disposición indicarase a unidade responsable da información e a data da última actualización. Así mesmo, os responsables da publicación adaptarán a información para publicar, dotándoa dunha estrutura, presentación e redacción que facilite a súa completa comprensión por calquera persoa. A provisión de información pública deberá ser en todo momento eficaz, rápida e de calidade, debendo os empregados públicos da entidade local axudar ás persoas cando estas o soliciten e manténdose unha vía de comunicación específica entre o concello e os destinatarios da información.1. Para o cumprimento das obrigas de transparencia, acceso á información e reutilización e nos termos previstos nesta ordenanza, as entidades mencionadas no artigo 2.1 deben: a) Elaborar, manter actualizada e difundir, preferentemente por medios electrónicos, a través das súas páxinas web ou sedes electrónicas, a información cuxa divulgación se considere de maior relevancia para garantir a transparencia da súa actividade relacionada co funcionamento e control da actuación pública, permitir a reutilización da información e facilitar o seu acceso. b) Elaborar, manter actualizado e difundir un catálogo de información pública que obre no seu poder, con indicacións claras de onde pode encontrarse a dita información e ofrecer tamén o dito catálogo en formatos electrónicos abertos, lexibles por máquinas que permitan a súa redistribución, reutilización e aproveitamento. c) Establecer e manter medios de consulta adecuados á información solicitada. d) Adoptar as medidas de xestión da información que fagan fácil a súa localización e divulgación, así como a súa accesibilidade, interoperabilidade e calidade. e) Publicar a información dunha maneira clara, estruturada e entendible para as persoas. f) Publicar e difundir a información relativa ao contido do dereito de acceso á información, ao procedemento para o seu exercicio e ao órgano competente para resolver. g) Publicar e difundir a información relativa aos termos da reutilización da información de forma clara e precisa para os cidadáns. h) Difundir os dereitos que lles recoñece esta ordenanza ás persoas, asesorar a estas para o seu correcto exercicio e asistilas na busca de información. i) Facilitar a información solicitada nos prazos máximos e na forma e formato elixido de acordo co establecido na presente ordenanza.2. As obrigas contidas nesta ordenanza enténdense sen prexuízo da aplicación doutras disposicións específicas que prevexan un réxime máis amplo en materia de publicidade.3. Toda a información prevista nesta ordenanza estará á disposición das persoas con discapacidade nunha modalidade accesible, entendendo por tal aquela que sexa subministrada por medios e en formatos adecuados de maneira que resulten accesibles e comprensibles, conforme co principio de accesibilidade universal e deseño para todos. No ámbito do establecido nesta ordenanza, as persoas teñen os seguintes dereitos: a) A acceder á información suxeita a obrigas de publicidade de acordo co establecido nesta ordenanza. b) A ser informadas se os documentos que conteñen a información solicitada ou dos que pode derivar a dita información, obran ou non en poder do órgano ou entidade, e, no caso de que non obren no seu poder, a que se lles informe sobre a entidade á que poderán dirixirse na súa procura. c) A ser asistidas na súa busca de información. d) A recibir o asesoramento adecuado e en termos comprensibles para o exercicio do dereito de acceso. e) A recibir a información solicitada dentro dos prazos e na forma ou formato elixido de acordo co establecido nesta ordenanza. f) A coñecer as razóns en que se fundamenta a denegación do acceso á información solicitada e, se é o caso, nunha forma ou formato distinto ao elixido. g) A obter a información solicitada de forma gratuíta, sen prexuízo do aboamento, se é o caso, das exaccións que correspondan pola expedición de copias ou transposición a formatos diferentes do orixinal.2. Calquera persoa, física ou xurídica, pública ou privada, poderá exercer os dereitos contemplados nesta ordenanza, sen que caiba esixir para iso requisitos tales como a posesión dunha nacionalidade, cidadanía, veciñanza ou residencia determinada.3. As entidades incluídas no ámbito de aplicación da presente ordenanza non serán en ningún caso responsables do uso que calquera persoa realice da información pública. Enténdese por información pública, ex artigo 13 da Lei 19/2013, os contidos ou documentos, calquera que sexa o seu formato ou soporte, que estean en poder dalgún dos suxeitos incluídos no ámbito de aplicación desta ordenanza e que fosen elaborados ou adquiridos no exercicio das súas funcións.1. Todas as persoas teñen dereito a acceder á información pública nos termos previstos no artigo 105 b) da Constitución e desenvolvidos pola Lei 19/2013, do 09 de decembro.2. A capacidade de obrar para exercitar este dereito, incluso cando se trate de menores de idade, rexerase polo disposto na lexislación de procedemento administrativo común das administracións públicas.1. A información pública regulada poderá ser limitada, ademais de nos supostos recollidos no artigo 14.1 da Lei 19/2013, do 09 de decembro, en relación co exercicio delegado de competencias estatais e autonómicas, segundo prevexa a norma de delegación ou, se é o caso, respecto a calquera información que puidera afectar a competencias propias ou exclusivas doutra administración, cuxo dereito de acceso estea igualmente limitado pola normativa.2. En todo caso, só se denegará o acceso á información pública afectada por algún dos límites enumerados no Artigo 9 desta ordenanza e no punto anterior do presente artigo cando, tras a resolución motivada e proporcionada previa, quede acreditado o prexuízo para aquelas materias e non exista un interese público ou privado superior que xustifique o acceso.3. Se do resultado da dita ponderación, procedese a denegación do acceso, analizarase previamente a posibilidade de conceder o acceso parcial tras a omisión previa da información afectada polo límite de que se trate, salvo que de iso resulte unha información distorsionada ou que careza de sentido. Cando se conceda o acceso parcial, deberá garantirse a reserva da información afectada polas limitacións e a advertencia e constancia desa reserva.1. Toda utilización da información pública a través dos distintos mecanismos previstos nesta ordenanza realizarase con total respecto aos dereitos derivados da protección de datos de carácter persoal, nos termos regulados na súa normativa específica e nos artigos 5.3 e 15 da Lei 19/2013.2. A protección dos datos de carácter persoal non suporá un límite para a publicidade activa e o acceso á información pública cando o titular do dato falecese, salvo que concorran outros dereitos. Igualmente, non se aplicará este límite cando os titulares dos datos os fixesen manifestamente públicos previamente ou fora posible a disociación dos datos de carácter persoal sen que resulte información enganosa ou distorsionada e sen que sexa posible a identificación das persoas afectadas.3. Considéranse datos simplemente identificativos relacionados coa organización, funcionamento ou actividade pública dos órganos das entidades incluídas no artigo 2.1, os datos das persoas físicas que presten os seus servizos en tales órganos, consistentes unicamente no seu nome e apelidos, as funcións ou postos desempeñados, así como o enderezo postal ou electrónico, teléfono e número de fax profesionais.1. A entidade local establecerá sistemas para integrar a xestión de solicitudes de información dos cidadáns no funcionamento da organización interna que exercerán as seguintes funcións: a) A tramitación das solicitudes de acceso á información, e, se é o caso, das reclamacións que se interpoñan. b) O asesoramento ás persoas para o exercicio do dereito de acceso e a asistencia a aquelas na busca da información, sen prexuízo das funcións que teñan atribuídas outras unidades administrativas. c) A inscrición, se é o caso, no rexistro de solicitudes de acceso. d) Crear e manter actualizado un catálogo de información pública que obre en poder da entidade local, con indicacións claras de onde pode encontrarse a dita información. e) A elaboración dos informes en materia de transparencia administrativa, reutilización e dereito de acceso á información pública. f) A difusión da información pública creando e mantendo actualizados enlaces con enderezos electrónicos a través dos cales se poida acceder a ela. g) A adopción das medidas oportunas para asegurar a paulatina difusión da información pública e a súa posta á disposición dos cidadáns, da maneira máis ampla e sistemática posible. h) A adopción das medidas necesarias para garantir que a información pública se faga dispoñible en bases de datos electrónicas a través de redes públicas electrónicas. i) Outras funcións que se lle poidan atribuír na materia necesarias para asegurar a aplicación das disposicións desta ordenanza.1. As entidades incluídas no ámbito de aplicación desta ordenanza están obrigadas a habilitar diferentes medios para facilitar a información pública, de modo que resulte garantido o acceso a todas as persoas, con independencia da súa formación, recursos, circunstancias persoais ou condición ou situación social. En todo caso, darase preferencia ao emprego de medios electrónicos e telemáticos.2. Para estes efectos, ofrecerase acceso á información pública a través dalgúns dos seguintes medios: a) Oficinas de información. b) Páxinas web ou sedes electrónicas. c) Servizos de atención telefónica.1. Os suxeitos enumerados no artigo 2.1 publicarán, por iniciativa propia e de maneira gratuíta, a información pública cuxo coñecemento sexa relevante para garantir a transparencia da súa actividade e a reutilización da información.2. Especificamente, estarán obrigadas a publicar a información contida no anexo I, que se estrutura en 7 áreas: a) Institucional, organizativa, planificación e persoal b) Altos cargos e persoas que exercen a máxima responsabilidade c) Xurídica e patrimonial d) Contratación, convenios e subvencións e) Económica, financeira e orzamentaria f) Servizos e procedementos g) Urbanismo e Medio Ambiente Esta información ten carácter de mínimo e obrigatorio, sen prexuízo da aplicación doutras disposicións específicas que prevexan un réxime máis amplo en materia de publicidade, ou da posibilidade de ampliar o seu contido a vontade dos suxeitos obrigados. Para o seu cumprimento, a entidade local poderá requirir a información que sexa precisa das persoas físicas e xurídicas que presten servizos públicos ou exerzan competencias administrativas, e dos contratistas, nos termos previstos no respectivo contrato.2. Tamén será obxecto de publicidade activa aquela información cuxo acceso se solicite con maior frecuencia, e as resolucións que deneguen ou limiten o acceso á información unha vez fosen notificadas ás persoas interesadas, tras a disociación previa dos datos de carácter persoal que contivesen.1. A información publicarase na páxina web ou sede electrónica das entidades incluídas no seu ámbito de aplicación, preferentemente, nun portal específico de transparencia.2. A páxina web ou sede electrónica do Concello de Narón conterá, así mesmo, os enlaces ás respectivas páxinas web ou sedes electrónicas dos entes dependentes da entidade local e o resto de suxeitos e entidades vinculadas a esta con obrigas de publicidade activa impostas pola normativa que lles sexa de aplicación.3. O concello poderá adoptar outras medidas complementarias e de colaboración co resto de administracións públicas para o cumprimento das súas obrigas de publicidade activa, incluíndo a utilización de portais de transparencia e de datos abertos doutras entidades.1. As entidades incluídas no artigo 2.1 da ordenanza identificarán e darán publicidade suficiente á información relativa aos órganos competentes responsables da publicación activa regulada neste capítulo. En defecto de previsión específica na súa normativa estatutaria, entenderase que a dita responsabilidade lle corresponderá ao superior órgano unipersoal colexiado de cada entidade.2. Incluirase o catálogo completo de información obxecto de publicidade activa, indicando o órgano ou servizo do que procede a información, a frecuencia da súa actualización, a última data de actualización, os termos da súa reutilización e, se é o caso, a información semántica necesaria para a súa interpretación.1. Deberá proporcionarse información actualizada, atendendo ás peculiaridades propias da información de que se trate.2. A información pública manterase publicada durante os seguintes prazos. a) A información das áreas a), b), c) e f) relacionadas no artigo 12.2. mentres manteña a súa vixencia. b) A información da área d) relacionada no artigo 12.2 mentres persistan as obrigas derivadas destes e, polo menos, dous anos despois de que estas cesen. c) A información da área e) relacionada no artigo 12.2, durante cinco anos contados desde o momento que foi xerada. d) A información da área g) relacionada no artigo 12.2, mentres manteña a súa vixencia e, polo menos, cinco anos despois de que cese esta.3. A información publicada deberá ser obxecto de actualización no prazo máis breve posible e, en todo caso, respectando a frecuencia de actualización anunciada, de acordo coas características da información, as posibilidades técnicas e os medios dispoñibles.4. En todo caso, adoptaranse as medidas oportunas para garantir que no mesmo lugar no que se publica a información pública se manteña a información que deixa de ser actual.1. As entidades incluídas no ámbito de aplicación do artigo 2.1 desta ordenanza identificarán e darán publicidade suficiente á información pública, aos órganos competentes para resolver as solicitudes de acceso á información pública.2. Os órganos das entidades a que se refire o artigo 2.1 da ordenanza que reciban as solicitudes de acceso inhibiranse de tramitalas cando, aínda tratándose de información pública que posúan, fora elaborada ou xerada na súa integridade ou parte principal por outra entidade. Así mesmo, inhibiranse cando non posúan a información solicitada, pero coñezan que órgano competente para resolver a posúa. Nos casos mencionados no parágrafo anterior, remitiráselle a solicitude ao órgano que se considere competente e notificaráselle tal circunstancia ao solicitante.3. Nos supostos nos que a información pública solicitada deba requirirse a persoas físicas ou xurídicas que presten servizos públicos ou exerzan potestades administrativas ou a contratistas da administración, a resolución sobre o acceso será ditada pola entidade á que se encontren vinculadas.1. O procedemento para o exercicio do dereito de acceso iniciarase coa presentación da correspondente solicitude, que se deberá dirixir ao titular do órgano administrativo ou entidade que posúa a información. Cando se trate de información en posesión de persoas físicas ou xurídicas que presten servizos públicos ou exerzan potestades administrativas, a solicitude dirixirase á Administración, organismo ou entidade dos previstos no artigo 2.1 a que se encontren vinculadas.2. A solicitude poderase presentar por calquera medio que permita ter constancia: a) Da identidade do solicitante. b) Da información que se solicita. c) Dun enderezo de contacto, preferentemente electrónico, para os efectos de comunicacións. d) Se é o caso, a modalidade que se prefira para acceder á información solicitada.3. O solicitante non está obrigado a motivar a súa solicitude de acceso á información. Non obstante, poderá expoñer os motivos polos cales solicita a información e que poderán ser tidos en conta cando se dite a resolución. En todo caso, a ausencia de motivación non será por si soa causa de rexeitamento da solicitude.4. Os solicitantes de información poderanse dirixir ás administracións públicas en galego ou castelán.1. Inadmitiranse a trámite, mediante resolución motivada, as solicitudes: a) Que se refiran a información que estea en curso de elaboración ou de publicación xeral. Neste caso, informarase na resolución do tempo previsto para a súa conclusión. b) Referidas a información que teña carácter auxiliar ou de apoio como a contida en notas, borradores, opinións, resumos, comunicacións e informes internos ou entre órganos ou entidades administrativas. c) Relativas a información para cuxa divulgación sexa necesaria unha acción previa de reelaboración. d) Dirixidas a un órgano en cuxo poder non conste a información cando se descoñeza o competente. Neste caso, indicarase na resolución o órgano que puidera ser competente para coñecer a información solicitada. e) Que sexan manifestamente repetitivas ou teñan un carácter abusivo non xustificado coa finalidade de transparencia desta lei.1. Se a solicitude se refire a información que non conste en poder do suxeito a que se dirixe, este remitiralla ao competente, se o coñece, e informará desta circunstancia ao solicitante.2. Cando a solicitude non identifique de forma suficiente a información, pediráselle ao solicitante que a concrete nun prazo de dez días, con indicación de que, en caso de non facelo, se terá por desistido, así como da suspensión do prazo para ditar resolución.3. Se a información solicitada pode afectar dereitos ou intereses de terceiros, debidamente identificados, concederáselles un prazo de quince días para que poidan realizar as alegacións que consideren oportunas. O solicitante deberá ser informado desta circunstancia, así como da suspensión do prazo para ditar resolución ata que se recibisen as alegacións ou transcorrese o prazo para a súa presentación.4. Cando a información obxecto da solicitude, malia constar en poder do suxeito a que se dirixe, fose elaborada ou xerada na súa integridade ou parte principal por outro, remitiráselle a solicitude a este para que decida sobre o acceso.1. A resolución en que se conceda ou denegue o acceso deberáselles notificar ao solicitante e aos terceiros afectados que así o solicitasen no prazo máximo dun mes dende a recepción da solicitude polo órgano competente para resolver. Este prazo poderase ampliar por outro mes no caso de que o volume ou a complexidade da información que se solicita así o fagan necesario e logo de notificación ao solicitante.2. Serán motivadas as resolucións que deneguen o acceso, as que concedan o acceso parcial ou a través dunha modalidade distinta á solicitada e as que permitan o acceso cando houbese oposición dun terceiro. Neste último suposto, indicaráselle expresamente ao interesado que o acceso só terá lugar cando transcorrese o prazo do artigo 21.2 desta ordenanza.3. Cando a simple indicación da existencia ou non da información supoña a vulneración dalgún dos límites ao acceso, indicarase esta circunstancia ao desestimarse a solicitude.4. Logo de transcorrer o prazo máximo para resolver sen que se ditase e notificase resolución expresa, entenderase que a solicitude foi desestimada.5. As resolucións ditadas en materia de acceso á información pública son impugnables directamente perante a xurisdición contencioso-administrativa, sen prexuízo da posibilidade de interposición da reclamación potestativa prevista no artigo 24 da Lei 19/2013.6. O incumprimento reiterado da obriga de resolver en prazo terá a consideración de infracción grave para os efectos da aplicación aos seus responsables do réxime disciplinario previsto na correspondente normativa reguladora.1. O acceso á información realizarase preferentemente por vía electrónica, salvo cando non sexa posible ou o solicitante sinalase expresamente outro medio. Cando non se poida dar o acceso no momento da notificación da resolución deberá outorgarse, en calquera caso, nun prazo non superior a dez días.2. Se existiu oposición de terceiros, o acceso só terá lugar cando, téndose concedido ese acceso, transcorrese o prazo para interpoñer recurso contencioso- administrativo sen que se formalizase ou fose resolto confirmando o dereito a recibir a información.3. Se a información xa foi publicada, a resolución poderase limitar a indicarlle ao solicitante como pode acceder a ela.4. O acceso á información será gratuíto. Non obstante, a expedición de copias ou a transposición da información a un formato diferente ao orixinal poderá dar lugar á exixencia de exaccións conforme á normativa vixente na materia. Enténdese por reutilización o uso da información e dos documentos que obran en poder da entidade local e os seus organismos vinculados, por persoas físicas ou xurídicas, con fins comerciais ou non comerciais, sempre que o dito uso non constitúa unha actividade administrativa pública.1. Toda a información publicada ou posta a disposición pola entidade local e resto de entes obrigados, e en particular a considerada como publicidade activa, será accesible e susceptible de reutilización sen necesidade de autorización previa e de xeito gratuíto, salvo que nela se faga constar expresamente o contrario.2. A reutilización da información estará suxeita unicamente aos límites da Lei 37/2007, do 16 de novembro, sobre reutilización do sector público e ao disposto na presente ordenanza nos casos nos que proceda a aplicación de condicións específicas e sen prexuízo da posible esixencia de taxas e prezos públicos ou privados sobre reutilización.1. A reutilización da información regulada nesta ordenanza non se aplica aos documentos sometidos a dereitos de propiedade intelectual ou industrial especialmente por parte de terceiros. Para os efectos desta ordenanza enténdese por dereitos de propiedade intelectual os dereitos de autor e dereitos afíns, incluídas as formas de protección específicas.2. A presente ordenanza tampouco afecta á existencia de dereitos de propiedade intelectual dos entes incluídos no seu ámbito de aplicación.3. As entidades incluídas no ámbito de aplicación da presente ordenanza exercerán, en todo caso, os seus dereitos de autor dunha maneira que facilite a reutilización.1. A reutilización da información por persoas ou entidades está sometida ás seguintes condicións: a) O contido non poderá ser alterado se leva consigo a perda do sentido e desnaturalización da información, de forma que poidan darse interpretacións incorrectas sobre o seu significado. b) Deberase citar sempre á entidade que orixinariamente publicou a información como fonte e unha mención expresa da data da última actualización da información reutilizada. c) Non se dará a entender de ningún modo que a entidade que orixinariamente publicou a información patrocina, colabora ou apoia o produto, servizo, proxecto ou acción no que se enmarque a reutilización, sen prexuízo de que este patrocinio, apoio ou colaboración poida existir baseándose nunha decisión ou acordo específico da citada entidade, en cuxo caso poderá facerse constar nos termos que se conteñan neste. d) Deberanse conservar os elementos que garanten a calidade da información, sempre que iso non resulte incompatible coa reutilización a realizar.2. A publicación ou posta a disposición de información pública leva consigo a cesión gratuíta e non exclusiva por parte da entidade que orixinariamente publica a información dos dereitos de propiedade intelectual que resulten necesarios para desenvolver a actividade de reutilización, con carácter universal e polo prazo máximo permitido pola lei. As entidades incluídas no ámbito de aplicación desta ordenanza poderán esixir exaccións sobre a reutilización da información para permitir cubrir os custos do servizo ou actividade incluíndo nos ditos custos exclusivamente os relativos á súa reprodución, posta a disposición e difusión.1. Quedan prohibidos os acordos exclusivos en materia de reutilización da información. A reutilización estará aberta a todos os axentes potenciais do mercado, incluso no caso de que un ou máis dos axentes exploten xa produtos con valor engadido baseados en información do sector público. Os contratos ou acordos doutro tipo existentes que conserven os documentos e os terceiros non outorgarán dereitos exclusivos.2. Non obstante, cando sexa necesario un dereito exclusivo para a prestación dun servizo de interese público, a entidade incluída no ámbito de aplicación desta ordenanza revisará periodicamente e como máximo cada tres anos, a validez do motivo que xustificou a concesión do dereito exclusivo.3. Respecto dos dereitos exclusivos relacionados coa dixitalización de recursos culturais, estarase á regulación específica da materia.4. Todos os acordos que concedan dereitos exclusivos de reutilización serán transparentes e poranse en coñecemento do público.1. As entidades incluídas no ámbito de aplicación desta ordenanza clasificarán a reutilización de toda a información que obra no seu poder e que sexa publicada de acordo con algunha das seguintes modalidades de reutilización: a) Modalidade de reutilización sen solicitude previa nin suxeición a condicións específicas. Esta será a modalidade de uso prioritaria e xeneralizada na que a información publicada ou posta a disposición será reutilizable e accesible, sen necesidade de autorización previa nin condicións específicas. b) Modalidade de reutilización suxeita a modos de uso limitados ou a autorización previa. De forma excepcional, esta modalidade recollerá a reutilización de información posta a disposición con suxeición a condicións específicas establecidas nunha licenza-tipo ou nunha previa autorización, a cal poderá incorporar, así mesmo, condicións específicas.2. As condicións específicas respectarán os seguintes criterios: a) Serán claras, xustas e transparentes. b) Non deberán restrinxir as posibilidades de reutilización nin limitar a competencia. c) Non deberán ser discriminatorias para categorías comparables de reutilización. d) Aplicaranse cando exista causa xustificada para iso e tras o acordo previo da entidade titular da información.3. En todo caso, utilizarase o mínimo número posible de modos de uso limitados para regular os distintos supostos de reutilización suxeitos a condicións específicas e estes sempre estarán dispoñibles en formato dixital, aberto e procesable electronicamente. Estes modos de uso limitados poderán ser elaborados pola propia entidade, aínda que serán preferidas as de uso libre e gratuíto que gocen de ampla aceptación nacional e internacional ou aquelas que fosen consensuadas con ou por outras administracións públicas. Os modos de uso limitados serán publicados na sede electrónica.4. As entidades incluídas no ámbito de aplicación desta ordenanza poderán modificar o contido das condicións específicas e modos de uso limitado xa existentes, así como aplicar condicións específicas e modos de uso limitado a conxuntos de datos ou documentos que previamente non as tiveran. Estas modificacións publicaranse na páxina web e obrigarán aos reutilizadores a partir da publicación ou posta a disposición da primeira actualización dos datos ou documentos que se realice despois de que a modificación fose publicada ou, en calquera caso, transcorridos seis meses desde a dita data.1. A publicación activa de información reutilizable incluirá o seu contido, natureza, estrutura, formato, frecuencia de actualización, modalidade de reutilización, así como as condicións aplicables e, se é o caso, a exacción aos que estea suxeita a reutilización que será accesible por medios electrónicos para que os axentes reutilizadores poidan realizar a autoliquidación e pagamento.2. As entidades incluídas no ámbito de aplicación desta ordenanza facilitarán os seus documentos en calquera formato ou lingua en que existan previamente e, sempre que sexa posible e apropiado, en formato lexible por máquina e conxuntamente cos seus metadatos. Tanto o formato como os metadatos, na medida do posible, deben cumprir normas formais abertas. Concretamente, utilizaranse estándares clasificados na súa correspondente categoría con tipoloxía de abertos, na súa versión mínima aceptada e estado admitido seguindo o establecido na normativa técnica de interoperabilidade.3. O apartado 2 non supón que as entidades incluídas no ámbito de aplicación desta ordenanza estean obrigadas, para cumprir o dito apartado, a crear documentos, adaptalos ou facilitar extractos de documentos, cando iso supoña un esforzo desproporcionado que leve consigo algo máis que unha simple manipulación. Non poderá esixirse ás citadas entidades que manteñan a produción e o almacenamento dun determinado tipo de documento con vistas á súa reutilización por unha entidade do sector privado ou público.4. Os sistemas de busca de información e documentación publicada permitirá a indicación de busca de información reutilizable.1. O procedemento de tramitación será o regulado nos artigo 10 da Lei 37/2007, do 17 de novembro. Será competente para resolver o superior órgano unipersoal de cada entidade.2. O órgano competente resolverá as solicitudes de reutilización no prazo máximo dun mes desde a recepción da solicitude. Cando por volume e pola complexidade da información solicitada resulte imposible cumprir o citado prazo, poderase ampliar o prazo en quince días. Neste caso, deberá informarse ao solicitante da ampliación do prazo, así como das razóns que o xustifican.3. No caso de que se solicite simultaneamente o acceso á información regulado na sección III do capítulo II desta ordenanza e a reutilización da dita información, tramitarase conxuntamente polo procedemento establecido nesa sección, aplicándose os prazos máximos de resolución previstos no artigo 20 da Lei 19/2013, do 09 de decembro.4. Se no prazo máximo previsto para resolver e notificar non se ditase resolución expresa, o solicitante poderá entender desestimada a súa solicitude.1. As persoas que consideren que non está dispoñible unha información de carácter público que debería estar publicada, de acordo co principio de publicidade activa que preside esta ordenanza, poderá cursar queixa ante o órgano competente en materia de información pública a través do sistema de avisos, queixas e suxestións. O dito órgano deberá realizar a comunicación correspondente nun prazo máximo de 10 días desde que se rexistrou a reclamación, ou no prazo determinado polos compromisos de calidade establecidos polo propio sistema de avisos, queixas e suxestións de ser este inferior.2. Fronte toda resolución, acto ou omisión do órgano competente en materia de acceso á información pública, os interesados poderán interpoñer reclamación ante o Consello de Transparencia e Bo Goberno ou ante o órgano independente que, de ser o caso, estableza a Comunidade Autónoma de Galicia, con carácter potestativo e previo á súa impugnación en vía contencioso-administrativa, de acordo co establecido no artigo 24 da Lei 19/2013, do 09 de decembro, e cos prazos e vías de reclamación, prazos de resolución e termos de notificación que o dito precepto establece.1. Considéranse infraccións moi graves: a) A desnaturalización do sentido da información cuxa reutilización estea suxeita a modos de uso limitado ou autorización previa. b) A alteración moi grave do contido da información cuxa reutilización estea suxeita a modos de uso limitados ou autorización previa.2. Considéranse infraccións graves: a) A reutilización de documentación sen obter a correspondente autorización nos casos en que esta sexa requirida. b) A reutilización da información para unha finalidade distinta para a que se concedeu. c) A alteración grave do contido da información cuxa reutilización estea suxeita a modos de uso limitado ou autorización previa. d) O incumprimento grave doutras condicións impostas no correspondente modo de uso limitado, na autorización previa ou na normativa reguladora aplicable.3. Considéranse infraccións leves: a) A falta de mención da data da última actualización da información. b) A alteración leve do contido da información cuxa reutilización estea suxeita a modos de uso limitado ou autorización previa. c) A ausencia de cita da fonte de acordo co previsto nesta ordenanza. d) O incumprimento leve doutras condicións impostas no correspondente modo de uso limitado, na autorización previa ou na normativa reguladora aplicable.1. Pola comisión das infraccións recollidas neste capítulo, imporanse as seguintes sancións: a) Sanción de multa de ata 3.000 euros pola comisión de infraccións moi graves. b) Sanción de multa de ata 1.500 euros pola comisión de infraccións graves. c) Sanción de multa de ata 750 euros pola comisión de infraccións leves.2. Pola comisión de infraccións moi graves e graves recollidas, ademais das sancións previstas nos parágrafos a) e b), poderase sancionar coa prohibición de reutilizar documentos sometidos a autorización ou modo de uso limitado durante un período de tempo entre 1 e 5 anos e coa revogación da autorización ou modo de uso limitado concedida.3. As sancións graduaranse atendendo á natureza da información reutilizada, ao volume da dita información, aos beneficios obtidos, ao grao de intencionalidade, aos danos e perdas causados, en particular aos que se refiren á protección de datos de carácter persoal, á reincidencia e a calquera outra circunstancia que sexa relevante para determinar o grao de antixuridicidade e de culpabilidade presentes na concreta actuación infractora.1. A potestade sancionadora exercerase, en todo o non previsto na presente ordenanza, de conformidade co disposto na lexislación de procedemento administrativo das administracións públicas.2. O réxime sancionador previsto nesta ordenanza enténdese sen prexuízo da responsabilidade civil ou penal en que puidera incorrerse, que se fará efectiva de acordo coas correspondentes normas legais. Será competente para a imposición das sancións por infraccións cometidas contra as disposicións da presente ordenanza o órgano que resulte do disposto na Lei 7/1985, do 02 de abril, reguladora das bases de réxime local. O incumprimento das disposicións desta ordenanza no ámbito da transparencia e o acceso á información, polo persoal ao servizo da entidade local será sancionado de conformidade co disposto nos artigos 9.3 e 20.6 da Lei 19/2013, do 09 de decembro, e na normativa de carácter disciplinario. A Alcaldía-Presidencia do Concello de Narón, en exercicio das súas facultades de dirección do goberno e da admininstración municipal, exercerá – agás delegación – a competencia para a realización de cantas actuacións precisas sexan para o desenvolvemento, implementación e execución do contido desta norma regulamentaria. Así mesmo, establecerase a área ou servizo responsable das funcións derivadas do cumprimento da normativa, á que se encomendarán os obxectivos de desenvolvemento, avaliación e seguimento desta ordenanza e a elaboración de circulares e recomendacións, así como a coordinación coas áreas organizativas na aplicación dos seus preceptos. O Concello de Narón realizará cantas actuacións resulten necesarias para garantir a axeitada difusión e coñecemento do disposto na presente ordenanza, para cuxo fin deseñará accións de publicidade a través dos seus medios electrónicos e dos instrumentos de participación cidadá contemplados no seu regulamento. Así mesmo articulará accións formativas específicas para o persoal municipal. As responsabilidades que se deriven destes procesos de avaliación e seguimento esixiranse segundo o previsto no capítulo VI desta ordenanza. Os obxectivos e actuacións para o desenvolvemento e mantemento da transparencia, acceso á información e reutilización concretaranse en plans anuais. O resultado dos labores de avaliación e seguimento da execución dos plans e destas disposicións será obxecto dunha memoria que, anualmente, elaborará o servizo responsable, para o que contará coa colaboración e medios de todos os servizos que estarán obrigados a facilitar canta información sexa necesaria sobre a súa área de actuación. No proceso de elaboración da memoria anual solicitarase a valoración estruturada do realizado e recompilaranse propostas de actuación á cidadanía a través dos órganos de participación cidadá ou outros mecanismos participativos. A conduta dos representantes e cargos do Concello de Narón nunca debe prexudicar a imaxe ou reputación institucional desta Administración. En todo momento e situación aqueles representantes deberán tratar co respecto debido ás demais persoas, atendendo aos cidadáns con corrección e cortesía, e escoitando activamente as súas propostas, queixas e suxestións. Garantirán un trato igualitario a todos os cidadáns, entidades, empresas e organizacións, promovendo desde o seu posto a equidade e a igualdade. Non revelará e manterá reserva da información nos casos nos que a lei esixa confidencialidade ou canto as decisións que poidan afectar aos dereitos de terceiras persoas, sempre que non contraveña as obrigas de publicidade contidas na Lei de transparencia. Deberán absterse de calquera actividade privada ou interese con terceiros que poida condicionar a súa actividade ou conlevar conflitos de intereses co seu posto público. Se de calquera xeito xurdiran ese tipo de conflitos, xa sexa coa súa persoa ou coa súa contorna familiar, deberá poñelo en coñecemento dos órganos de goberno do concello e da Secretaría do concello. Deberán facer público sempre, á hora de someter unha decisión a votación, os potenciais choques do seu propio interese co interese público, e absterse naquelas votacións nas que teña interese persoal directo ou indirecto. Os cargos electos deberán absterse durante os tres anos seguintes ao remate do seu mandato de desempeñar responsabilidades remuneradas nas empresas (ou nos grupos aos que pertenzan esas empresas) que contrataran co concello ao longo do mencionado período. Non utilizarán nunca os seus postos para obter vantaxes para si mesmo, para outras persoas, institucións ou empresas, agás nos supostos de discriminación positiva recoñecidos legalmente. Tampouco poderán adoptar decisións ou aprobar directrices que prexudiquen a terceiras persoas, nin usarán as súas prerrogativas para axilizar procedementos, exonerar de cargas ou outorgar beneficios a terceiras persoas, agás nos casos que se refiran á defensa dos intereses municipais. En ningún caso o desempeño de cargos en órganos executivos ou de dirección de partidos políticos condicionará ou menoscabará o exercicio das funcións dos representantes municipais de Narón. Deberán xustificar con razóns obxectivas e motivar de xeito razonable todas as súas decisións, tomando en consideración todas as opinións e consellos, informes e estudos. En caso de dúbida sobre a adecuación desa decisión ao presente código, deberán consultar aos servizos xurídicos do concello. Xestionarán con eficiencia e racionalidade os recursos públicos e en ningún caso empregarán bens públicos para intereses privados. Os cargos electos non incorrerán nun endebedamento que non poida ser sustentado polo Concello ou que supoña unha hipoteca insoportable para as persoas que lle sucedan no cargo. Nos pregos das contratacións/adxudicacións incluirase un modelo de declaración que subscribirán os licitadores, no que recoñecen a existencia do presente código e se declaran coñecedores do seu contido. Non se poderá influír, nin proporcionar información algunha aos aspirantes nos procesos selectivos, nos que será obrigatorio absterse de formar parte dun tribunal cando se participe en tarefas preparatorias de candidatos aos mesmos postos. A transparencia e publicidade guiará en todo momento a súa actuación. Non obstante durante o período de campaña electoral dos comicios municipais, os cargos electos absteranse de publicitar nos medios de comunicación o inicio, desenvolvemento ou remate de obras, proxectos ou servizos públicos. Queda prohibido colocar placas en obras públicas co nome de persoas e colocar símbolos o emblemas inaugurais co nome das personas do equipo de goberno do concello incluído o alcalde. Durante o período de campaña electoral dos comicios municipais, ningún cargo electo poderá realizar actos inaugurais de obras, proxectos ou servizos públicos, con independencia de que poidan entrar en funcionamento nese período. Os representantes electos non poderán ofrecer, conceder, solicitar ou aceptar, directa o indirectamente, agasallos, dádivas, favores ou compensacións, en metálico ou en especie, nin para si mesmos, nin para o seu círculo familiar inmediato, que poidan influír no proceso de toma de decisións. Quedan excluídos de tal consideración, e polo tanto están permitidos, os agasallos ou atencións protocolarios, institucionais e de cortesía, dentro dos usos e costumes habituais, carácter que perderán nos casos de reiteración ou regularidade por parte da mesma persoa física ou xurídica. Calquera agasallo que exceda as características do anterior apartado, deberá ser devolto conforme ao modelo recollido como anexo II desta ordenanza. De non ser posible, polas circunstancias que sexan, a devolución do agasallo, este será entregado no departamento de Tesouraría do concello, que emitirá un recibo e que o destinará a fins sociais. Os afectados por esta regulación comprométense a facer un uso responsable dos medios e/ou recursos materiais da entidade local, que serán devoltos ao concello cando remate a vinculación coa institución; e para tal obxecto non empregarán medios e/ou recursos materiais para fins distintos aos da finalidade do posto que ocupe na entidade. Os carnés, distintivos, credenciais ou tarxetas de identificación serán de uso persoal e intransferible e deberán ser devoltas ao concello cando remate a súa vinculación laboral coa institución. Non poderán utilizar vehículos do parque móbil do concello para desprazamentos que non estean relacionados coas funcións correspondentes ao seu posto. Non poderán realizar viaxes con cargo aos orzamentos do concello que teñan por obxecto fins distintos aos relacionados co seu posto de traballo ou que non sexan para acudir a actos institucionais en representación do consistorio. As viaxes dos cargos electos ao exterior da Comunidade Autónoma de Galicia e os gastos que conlevan para o concello rexeranse polos principios de proporcionalidade e necesidade. As comitivas de acompañamento e gastos de protocolo dos cargos electos nas viaxes ao exterior da Comunidade Autónoma de Galicia con cargo aos orzamentos do concello serán os estritamente necesarios para a consecución dos fins ou obxectivos do desprazamento. Os cargos electos estarán obrigados a dar conta dos obxectivos das viaxes con cargo aos orzamentos do concello na sesión plenaria ou reunión da Xunta de Goberno inmediatamente anterior ao seu comezo; e deberán explicar os seus resultados na sesión plenaria ou reunión da Xunta de Goberno inmediatamente posterior á viaxe. Os gastos ocasionados polas viaxes dos cargos electos deberán ser referidos nun informe anual que deberán entregar á totalidade dos grupos políticos con representación no consistorio. É aconsellable que, sempre que exista a posibilidade, ese informe anual que recolle os gastos das viaxes sexa publicado na páxina web do concello ao longo do primeiro mes do seguinte exercicio para coñecemento dos cidadáns. Desde a convocatoria e ata a celebración das eleccións municipais, os cargos electos só poderán realizar viaxes ao exterior da Comunidade Autónoma de Galicia en casos de compromisos de carácter nacional ou internacional ineludibles. Tras a entrada en vigor da presente ordenanza, levarase a cabo a adecuación das estruturas organizativas para a súa execución. Para tal efecto, o Concello de Narón iniciará o correspondente proceso de redeseño interno e de revisión de cantas disposicións, circulares ou instrucións internas puidesen resultar afectadas pola norma, ditando as instrucións precisas para a súa adaptación. A presente ordenanza entrará en vigor de acordo co establecido nos artigos 65.2 e 70.2 da Lei 7/1985, do 02 de abril, Reguladora das bases do réxime local, unha vez transcorrido o prazo de quince días hábiles dende a súa publicación no Boletín Oficial da Provincia. · Competencias e funcións (propias e delegadas) · Normativa de aplicación · Datos básicos de órganos descentralizados, entes instrumentais e sociedades municipais, así como os enlaces as súas webs. · Organigrama descritivo da estrutura organizativa (sede, composición e competencia) con identificación do perfil e traxectoria profesional dos responsables. o Órganos decisorios o Órganos consultivos o Órganos de participación o Órganos de xestión · Estrutura administrativa da entidade, con identificación dos máximos responsables de cada unidade co nivel mínimo de sección. · Plans, mapas estratéxicos e programas anuais e plurianuais cos seguintes contidos: o Obxectivos concretos o Actividades o Medios o Prazo de execución o Grao de cumprimento e resultados (avaliación periódica) o Indicadores de valoración · Relacións de postos de traballo, catálogos ou outros instrumentos de planificación de persoal do concello e os seus órganos descentralizados, entes instrumentais e sociedades municipais. · Resolucións de autorización ou recoñecemento de compatibilidade que afecten aos empregados públicos. · A oferta de emprego público ou outros instrumentos similares de xestión da provisión de necesidades de persoal. · Masa salarial do persoal laboral ( artigo 103 bis Lei 7/1985 ) · Número de postos de traballo reservados a persoal eventual ( artigo 104 bis Lei 7/1985 ) · Os procesos de selección e provisión de postos de traballo. · A identificación das persoas que forman parte dos órganos de representación do persoal. · Retribucións anuais dos cargos electos. · Indemnizacións percibidas por abandono do cargo público. · Resolucións que autoricen o exercicio de actividade privada como motivo do seu cesamento. · Declaracións anuais de bens e actividades dos cargos electos. · Datos biográficos do/a alcalde/sa e concelleiros/as. · Direccións electrónicas do/a alcalde/sa e concelleiros/as. · Axenda institucional do/a alcalde/sa. · Relación individualizada dos cargos de confianza do concello e o importe individual ou colectivo das súas retribucións. · Ordenanzas, regulamentos e disposicións de carácter xeral. · Texto dos proxectos de ordenanzas, regulamentos e outras disposicións de carácter normativo incluíndo as memorias e informes contidos no expediente. · Directrices, instrucións, acordos, circulares ou respostas a consultas formuladas polos particulares ou outros órganos na medida en que supoñan unha interpretación do dereito ou teñan efectos xurídicos. · Documentos que deban ser sometidos a un período de información pública durante a súa tramitación. · Ordes do día previas dos plenos municipais e actas íntegras. · Acordos da Xunta de Goberno · Informes internos dos órganos de asesoramento xurídico e da intervención, unha vez que sexan definitivos. · Resolucións xudiciais que afecten ao concello. · Relación de bens inmobles que sexan da súa propiedade ou sobre os que exerzan algún dereito real. · Relación detallada de vehículos oficiais ( propios ou en alugamento) adscritos ao concello. · Perfil do contratante no que se indique: o Contratos formalizados con indicación de: - Obxecto - Importe de licitación e de adxudicación - Duración, con expresión das prórrogas - Procedemento utilizado para a súa celebración - Instrumentos de publicidade - Número de licitadores participantes no procedemento e identidade do adxudicatario - Modificacións e as decisións de desistimento e renuncia dos contratos o Composición, forma de designación e convocatorias das mesas de contratación. o Actas das mesas de contratación. o Listaxe e contías das operacións cos provedores, adxudicatarios e contratistas máis importantes do concello. o Proxectos, pregos e criterios de licitación das obras públicas. o Modificacións dos proxectos de obras máis importantes. o Listaxe de empresas que concorran á licitación de obras públicas. o Nome das empresas que realizaron as obras públicas máis importantes. · Datos estatísticos sobre a porcentaxe en volume orzamentario de contratos adxudicados a través de cada un dos procedementos previstos na lexislación de contratos do sector público. · Relación dos convenios subscritos con indicación de: o Partes asinantes o Obxecto o Duración o Modificacións o Obrigados á realización das prestacións o Obrigas económicas · Encomendas de xestión con indicación de: o Obxecto o Orzamento o Duración o Obrigas económicas o Subcontratacións que se realicen con mención de: · Adxudicatarios · Procedemento de adxudicación · Importe · Subvencións e axudas públicas concedidas con indicación de: o Importe o Obxectivo ou finalidade o Beneficiarios · Orzamentos anuais do concello e órganos descentralizados, entes instrumentais e sociedades municipais con descrición de: o Principais partidas orzamentarias o Estado trimestral de execución o Modificacións orzamentarias o Cumprimento dos obxectivos de estabilidade orzamentaria e sostibilidade financeira o Liquidación do orzamento. · Contas anuais rendidas e informes de auditoría de contas e fiscalización emitidos por parte dos órganos de control externo · Ratios orzamentarios o Autonomía fiscal o Capacidade ou necesidade de financiamento en termos de estabilidade orzamentaria o Ingresos fiscais por habitante o Gasto por habitante o Investimento por habitante o Infraestruturas por habitante o Proporción ingresos urbanísticos/ingresos totais o Período medio de cobro · Informes trimestrais relativos ás medidas de loita contra a morosidade nas operacións comerciais de pago a provedores. · Débeda pública municipal consolidada e a súa evolución en comparación con exercicios anteriores · Custo efectivo dos servizos prestados polas entidades locais (Orde HAP/2075/2014, do 06 de novembro) · Catálogo dos servizos prestados con descrición de: o Sede o Equipamento o Enderezos e canles de contacto o Horario de atención o Contido o Dispoñibilidade o Formas de prestación o Procedemento para presentar queixas ou suxestións sobre o seu funcionamento · Cartas de servizos e outros documentos de compromisos de niveis de calidade estandarizados cos cidadáns · Grao de cumprimento a través de indicadores de medida e valoración. · Catálogo dos procedementos administrativos da súa competencia con indicación de: o Obxecto o Formas de iniciación o Documentación necesaria o Trámites o Normativa aplicable o Prazos de resolución e sentido do silencio administrativo o Instancias e formularios que teñan asociados, especificando os que son realizables vía electrónica. · Plan xeral de ordenación urbana (PXOM) e mapas e planos que o detallan, así como as súas modificacións · Plans parciais aprobados · Convenios urbanísticos do concello e as actuacións urbanísticas en execución · Información sobre usos e destinos dos solos · Políticas, programas e plans da entidade local relativos ao medio ambiente e informes de seguimento deses. · Estudos de impacto ambiental, paisaxísticos e avaliacións do risco relativos a elementos medioambientais de infraestruturas e servizos de titularidade local. · Situación medioambiental (contaminación do aire e acústica ) no concello. Nome…………………………………………. Data……./…….……/……. Estimado/a………………………………….: Agradézolle expresamente a mostra de atención recibida pola súa banda o pasado …. de…….…….……… de……………….… Non obstante, en aplicación do Código ético e de bo goberno aprobado pola Fegamp, ao que se adheriu o meu concello, e que establece os criterios en caso de recepción de agasallos, é a miña obriga como servidor/a público/a declinar esta atención e proceder á súa efectiva devolución. Reiterando unha vez máis o meu agradecemento persoal e agardando que comprenda esta posición, reciba un cordial saúdo Narón, 16 de marzo de 2016. O Alcalde.- Asdo: José Manuel Blanco Suárez